Diari Oficial de la Generalitat Valenciana


Sumari del DOGV 2962, del 02-04-1997 (1997/905050)

Resolució de 3 de juliol de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/07/03/(4)/dof/vci/html**

### Dades del document

Número de DOGV
:   2962

Data del DOGV
:   02-04-1997

Secció del DOGV
:   I. DISPOSICIONS GENERALS

Número del document
:   1997/905050


Data del document
:   03-07-1996

Organisme emissor


Tipus de document
:   Resolució

Descriptors 

:   * Onda
    * vigilància del medi ambient
    * impacte ambiental

Resolució de 3 de juliol de 1996 de la Dirección General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 311/95-AIA, referent a l'ampliació de la pedrera "Roca" del terme municipal d'Onda (la Plana Baixa), promogut per Arcillas y Minería, SA (ARCIMISA).  
Vist que l'estudi d'impacte ambiental ha sigut sotmés al tràmit d'informació pública pel Servei Territorial d'Indústria i Energia de Castelló, mitjançant un anunci publicat en el BOP de Castelló núm. 140, de data 23 de novembre de 1995, sense que s'hi presentaren al·legacions, segons consta en el certificat del director territorial, rebut en data 11 de gener de 1996,  
Vist que, com a conseqüència de les consultes realitzades es van rebre, en les dates que s'indiquen, les següents respostes:  
- Informe de la Direcció Territorial de Medi Ambient (26 de febrer de 1996), en el qual es posa de manifest que la conca visual extrínseca de l'emplaçament és reduïda, si bé les zones més altes de la futura explotació esdevindrien visibles des de la part sud del nucli urbà d'Onda, que en dista 2 km; els talussos proposats resulten excessius i produirien un notable impacte sobre la morfologia; cal considerar la possibilitat d'afecció de les cotes altes de l'explotació a sòl no urbanitzable protegit, concretament per damunt dels 275 m. Finalment, considera acceptable l'explotació sempre que es prenguen en compte una sèrie de condicions i mesures correctores que, en gran mesura, s'arrepleguen com a condicions d'aquesta declaració d'impacte ambiental, o bé han sigut recollides adequadament en el projecte de restauració modificat, segons es dóna compte més avall.  
- Informe de l'Ajuntament d'Onda (2 de febrer de 1996), acompanyat per un plànol parcial del pla general de planejament urbanístic municipal en què s'indica, respecte al perímetre de l'activitat minera sol·licitada, les àrees protegides i les no protegides, de manera que una bona part de l'activitat es trobaria inclosa en les primeres, en les quals no es podria autoritzar l'explotació. Així mateix, comunica que es troba en tramitació una modificació puntual del PGOU, l'aprovació de la qual podria modificar les limitacions exposades.  
- Nou informe remés per la Direcció Territorial de Medi Ambient (29 de febrer de 1996), sobre aspectes forestals i de vies pecuàries, en el qual incideix també sobre l'afecció a sòl protegit i la necessitat de revisar alguns aspectes de la restauració referits a l'escassesa de sòl vegetal previst i la revisió de les densitats d'espècies elegides per a la revegetació de l'àrea. Així mateix, indica que l'explotació afecta les vies pecuàries números 16 ("Sendera del Maset") i 51 ("Carrerada del Maset a la Sendera del Carmen"). Per tot això, informa negativament sobre el projecte actual.  
- Informe de la Direcció General del Medi Natural (20 de juny de 1996) en què manifesta que la zona en qüestió es troba considerada pel Pla d'Ordenació dels Recursos Naturals de la Serra d'Espadà amb la categoria RG-2 "Matollar per a la repoblació" i en l'article 25 del dit document s'estableix que es permeten les activitats extractives i mineres sempre que es complisca allò especificat en els articles 8 i 13 de la Llei 4/92 de Sòl No Urbanitzable i s'haurà de comptar en qualsevol cas amb una avaluació d'impacte ambiental, com també un pla de restauració, segons allò establit en el Reial Decret 2994/1982, de 15 d'octubre (sobre restauració d'espais naturals afectats per activitats extractives).  
Vist que, en data 27 de març, es va requerir al promotor una revisió i ampliació de l'estudi d'impacte ambiental referida a la necessitat de modificar el perímetre de l'explotació a fi d'excloure'n les àrees protegides pel planejament urbanístic i per a reduir-ne el pendent dels perfils finals (per a permetre una restauració adequada) i revisar el pressupost i algunes partides del projecte de restauració. També se li va aportar una còpia de l'informe forestal i de vies pecuàries a fi d'adaptar la futura explotació al seu contingut,  
Vist que, en data 30 d'abril, el promotor presenta un nou projecte de restauració i un nou estudi d'impacte ambiental, modificats i ampliats, en els quals s'atenen els requeriments realitzats, i on afirma que la modificació parcial referida en l'informe urbanístic municipal ja ha sigut aprovada i permet l'ampliació de l'explotació. Així mateix, en data 11 de juny aporta tres plànols modificats de perfils definitius de l'explotació, per a substituir els que consten en el pla de restauració,  
Vist que, en data 10 de juny, l'arquitecte municipal d'Onda remet la documentació en la qual es dóna compte de l'acord favorable de la Comissió Territorial d'Urbanisme de Castelló pel qual s'aproven definitivament les modificacions puntuals números 1, 2, 4, 5, 6, 7, 8 i 9 del Pla General, on la primera es refereix a l'explotació de pedreres i extracció d'àrids en sòl no urbanitzable comú, si bé, en el seu desenvolupament, preveu que "les actuals explotacions mineres que, per necessitats del seu pla d'explotació hagueren de superar la cota protegida, hauran de presentar un pla de reposició i viabilitat de l'explotació primitiva i la corresponent declaració d'impacte ambiental". Per això, manifesta l'arquitecte que, sempre que es complisquen les condicions previstes en el nou article 6.35 del PGOU, no hi hauria inconvenient per a l'ampliació sol·licitada.  
Atés que l'explotació "ROCA", l'objecte de la qual era l'explotació de "quarsetes" (quarsarenetes del Buntsandstein), ja va ser objecte de declaració d'impacte ambiental favorable en data 7 de novembre de 1991 (exp. 161/91, publicada en el DOGV núm. 2.040, de data 7 de juny de 1993), com també d'una resolució posterior de data 30 de març de 1992,  
Atés que l'explotació que ara es pretén fer té com a objecte no sols les referides quarsarenetes sinó també dolomies del Muschelkalk i argiletes del Buntsandstein, amb la qual cosa l'aprofitament de materials serà íntegre, sense producció d'"estèril"; el projecte preveu, en definitiva, l'explotació total d'un pujol que culmina a la cota 349 m sobre el nivell de la mar, situat entre els barrancs de Don Isidoro i de Las Clochas, després de la qual cosa quedaria per a restaurar una zona baixa i deprimida, l'impacte residual de la qual seria moderat.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5é de la Llei d'Impacte Ambiental i concordants del Reglament,  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li són aplicables,  
Atés que l'article 5é de la llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent   
Primer   
Estimar acceptable, a l'únic efecte ambiental, i sense perjudici de la prèvia obtenció de les autoritzacions sectorials que li siguen aplicables, i en especial de la pertinent llicència d'activitat municipal o la seua ampliació, el projecte d'ampliació de la pedrera "ROCA" del terme municipal d'Onda, segons la documentació ambiental tramitada i el compliment de les condicions següents:  
1. Abans de procedir a l'ampliació sol·licitada, hauran de ser restaurats definitivament els fronts esgotats que van ser objecte de la declaració d'impacte ambiental de data 7 de novembre de 1991, seguint per a això totes les previsions d'aquell expedient. Aquest requisit serà pres en compte pel Servei Territorial d'Indústria i Energia a l'hora d'aprovar nous plans de labors.  
2. Sense perjudici de l'anterior, la resta de l'explotació de les zones 1 i 2 haurà de fer-se de forma descendent, començant pels bancs més alts i procedint a la seua restauració immediata conforme es vagen esgotant.  
3. En les zones 3, 4 i 5, les bermes de restauració hauran de ser de major amplària, progressivament, cap a les cotes més baixes de la zona 7 (plaça de pedrera), a fi d'aconseguir un perfil final més naturalitzat i fàcil d'integrar en l'entorn geomorfològic. Per a aconseguir aquest objectiu, el pendent general haurà de quedar reduït, sota la cota de 250 m, a 20º com a màxim respecte a l'horitzontal.  
4. En cap cas no s'hauran d'acumular materials d'extracció, bruts ni classificats, en zones on hi haja risc d'arrossegament per aigües d'escorrentia superficial o de les avingudes extraordinàries del barranc.  
5. En les zones que es restauren, s'aplicaran els regs que resulten necessaris per al perfecte desenvolupament de les espècies vegetals implantades i sembrades i es procedirà a les cures i la reposició de malls que calguen. Així mateix, s'hauran d'aplicar en tot el recinte de l'activitat els regs periòdics i extraordinaris que calguen per a evitar la proliferació de pols. Aquesta mesura s'aplicarà especialment en tots els vials interiors, en les zones d'amuntegament de materials classificats i en les zones d'arrancada amb talussos de material solt i s'intensificaran els regs en els dies de vent.  
6. Es recorda al promotor la prohibició de realitzar qualsevol tipus d'abocament no autoritzat, especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/86, Bàsica de Residus Tòxics i Perillosos.  
7. Si en el procés d'explotació de la pedrera, es trobaren restes paleontològiques, arqueològiques o etnogràfiques, el titular quedarà obligat a fer saber aquest fet a la Conselleria de Cultura, de manera immediata i a adoptar les mesures pertinents per a la seua protecció i conservació.  
8. El promotor queda obligat a presentar davant el Servei Territorial d'Indústria i Energia, abans del 31 de desembre de cada any, un informe anyal en què es recullen el balanç i l'estat actual de l'explotació, respecte als volums extrets i aprofitats i a l'aplicació de les mesures protectores i correctores previstes en el pla de restauració-estudi d'impacte ambiental, com també qualsevol possible incidència en el seu desenvolupament. El Servei Territorial d'Indústria i Energia remetrà a aquesta Conselleria una còpia de l'esmentat informe.  
Segon  
Notificar als interessats que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici que utilitzen els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 3 de juliol de 1996.- La directora general de Qualitat Ambiental: Gloria Arnandis Boix.


Còpia Permalink ELI